房彦谦

房彥謙（547年－615年6月16日），字孝沖，出身清河房氏。房彥謙一生經歷東魏、北齊、北周、隋四朝，終於隋涇陽縣令任上。
七世祖房諶，在後燕擔任太尉掾，隨著慕容德南遷青州。高祖房法壽，曾擔任魏青、冀二州刺史。祖房翼，莊武伯、鎮遠將軍、宋安太守。父房伯熊，清河內史。兄房彥詡，釋褐儀同開府行參軍，尋除殿中侍御史，改授青州法曹參軍，行益都縣事，尋除千乘縣令。房彥謙行六，在十八歲時被廣寧王高孝珩聘為主簿，清簡守法，州境肅然。齊亡後，稱病「歸於家」，當時北朝政教嚴切，人士不敢隱退。開皇七年（587年），由刺史韋藝堅持推薦入朝廷，吏部尚書盧愷很看重他，授承奉郎，不久再遷監察御史。大業九年（613年），隨隋煬帝至遼東，擔任扶餘道（今東北地區）監軍，後因得罪權貴，遷為涇陽縣令，卒於任上。
房彥謙工書法，楷法瘦勁寬博。有子房玄齡，他曾經和玄齡說過：「人皆因祿富，我獨以官貧，所遺子孫，在於清白耳。」今山東省濟南市歷城區彩石鎮西彩石村東北有房彥謙墓。

唐故徐州都督房公碑

立於唐貞觀五年三月二日(公元631年)，李百藥撰文，歐陽詢隸書。碑首和碑身為一整塊巨石，高約4米，寬約1.4米，厚0.4米。碑首凸雕螭龍。碑額篆書「唐故徐州都督房公碑」9個大字。
唐故都督徐州五州諸軍事徐州剌史臨淄定公房公碑銘並序
易稱：「易之為書也，有天道焉，有人道焉。」故君子居則觀其象，動則觀其變。智以藏往，感而遂通。是以進退之數有方，存亡之幾可口。昔賈生董相，懷王佐之才，子政〇〇，〇命世之道。並屯邅於世，故擯厭〇當年，軼風電以長鳴，絕雲霓而鎩翮。而樂天知命，順時守道，體忠信而夷險阻，憑清靜以安悔吝。雖逝川寂其浸遠，而盛德久而愈新者也。玉質金相，求益友於千載；蘭〇桂馥，想同氣於九原。則有之〇〇懷庶幾之道，詳觀出處之跡。可以追蹤勝業，繼踵清塵者，其惟都督臨淄定公焉。
公諱彥謙，字孝沖，清河人也。七世祖諶，燕太尉掾，隨慕容氏南度寓於齊土，宋元嘉中，以齊郡之西部置東冀州東清河郡繹幕縣，仍為此郡縣人。至於簡侯，又於東廣川郡別立武強縣，今子孫居之。丹陵誕聖，祥發慶靈，虞舜受終，光啟侯服，導原注壑，若瀉河漢之流，竦構干霄，如仰嵩華之峻。漢司空植，公之十三世祖也。積德固其宗祊，純嘏貽其長世，公侯之門必復，繁衍之祚攸歸。高祖法壽，宋大明中，州主簿、武賁中郎將、魏郡太守，立功歸魏，封莊武侯、使持節龍驤將軍、東冀州刺史，薨贈前將軍、青州刺史，諡簡侯，魏書有列傳。重價香名，馳聲南北，弘材秘略，兼姿文武。曾祖伯祖，州主簿，襲爵莊武侯，齊郡內史、幽州長史，仍行州事。衣錦訓俗，露冕懷戎，累仁義而成基，處脂膏而不潤。祖翼，年十六，郡辟功曹，州辟主簿，襲爵莊武伯，宋安太守，居繼母憂，廬於墓次，世承蒙嫡之重，門貽旌表之貺，鄉閭之敬，有過知恥，宗族所尊，不口而肅。父伯熊，年廿，辟開府行參軍，仍行本州清河、廣川二郡太守事。風神英邁，器量沈遠。寢門之內，捧檄以慰晨昏；山澤之間，單車以清寇亂。公稟元精之和氣，體淳粹之淑靈，心運天機，性與道合，溫良恭儉，應言行之〇，神採風尚，出儀形之表，博極圖書，兼綜遺逸，正經義訓，持所留懷，絕簡研幾，下帷覃思，盡探隅隩，畢詣精微，或致玄白之譏，非止春秋之僻，吉凶禮制，今古異同，莫不窮敫根原，詳悉指要。內外親表，遠近學徒，負笈擁帚，質疑去惑。公凝神虛受，函丈無倦，聲〇〇苔，幽名對盈。自遷定齊土，家已重世。班懿十紀，旌旗之盛未多；陳完八葉，鳴鳳之祥斯在。況復里稱冠蓋，庭茂芝蘭，行則結駟連騎，居則撞鐘列鼎。雖范蠡貨財，本輕卿相，陰家僕隸，舊比封君，不之過也。公閉心閒館，以風素自居，清虛味道，沈冥寡慾，恭敬以撙節，退讓以明禮。潛隱之操，始擅於州閭；高亮之風，日聞於海內。於是群公仰德，邦君致禮。物〇斯辯，旌〇盈塗。郡三辟功曹，州再辟主簿，其後不得已而從命。公明天人之際，述堯舜之道，其處也，將委質眾妙之門，棲神不死之地。其出也，將弘獎名教，博利生民，舟楫可期，英靈有感，州郡〇職非其志焉，然公以周隋禪代之交，紀綱弛紊，亦既從政，便以治亂為懷，眷言州壤，在情彌切，乃整齊風俗，申明獄訟，進善黜惡，導德齊禮。雖在鄉國，若處王朝。政教嚴明，吏民悅伏。見危拯難，臨財潔已。利物之〇不自德，不貪之寶，必畏人知。開皇初，頻詔搜揚人物，秦王出〇京洛，致書辟召，州縣並苦相敦逼，公辭以痼疾，且得遂情偃仰。其後隋文帝忌憚英俊，不許晦跡邱園。公且權維縶，方應薦舉，七年始入京省，授吏部承奉郎。是時齊朝資蔭，不復稱敘，鼎貴高門，俱從九品釋褐。朝廷以公望實之重，才藝之優，故別有此授，以明則哲之舉。俄遷監察御史，每杖節巡省，糾逖奸慝，以存公正。〇〇〇〇轉授秦州總管錄事參軍事。漢陽重鎮，京輔戶門，管轄一方，允斯盛選。尋以朝集入京，與左僕射齊公總論考課之法，黜陟之方。齊公對岳牧以下，大相嘆服。其後具以公言敷奏。仍有升擢之辟，〇非知己之主，竟不能見用，左遷許州長葛縣令。公鎮之以清靜，文之以禮樂，訟以道息，災因德弭，百姓感悅，咸不忍欺。愛之如慈親焉，敬之如神明焉。繦負知歸，頌聲載路。解代之後，吏民追思惠政，樹碑頌德。在長葛秩未滿，以考績尤異，遷鄀州司馬。此州荊鄧之郊，華夷踳雜，〇俗殘獷，〇情憸詖。公化之以仁愛，敦之以淳厚，期月之間，咸知遷革。尋以州廢，解任言歸。夜觀星象，晝察人事，知天地之將閉，望箕潁以載懷。乃於蒙山之陰，結構岩穴，非唯在乎避世，固亦潛以相時。然大業之初，始班新令，妙選賢良為司隸刺史。公首膺斯舉，有詔追赴京洛。公以朝綱浸以頹壞，此職亦是弘濟之一方，便起而就征。攬轡登車，即有澂清天下之志。於是激濁揚清，風馳草偃。行能之類，望景以聽升遷；苛暴之徒，承風而解印綬。進擢者縻爵不致謝言，繩紀者受刑而無怨色。自非道在至公，信以被物，其孰能與於此焉？既而〇政陵夷，小人道長，忠言靡用，正士無施。大業十一年出為涇陽縣令，未幾而遘疾。粵以其年歲次乙亥（615年）五月壬辰朔十五日景午，終於官舍，春秋六十有九。降生一子，光輔帝唐，葉贊璇璣，參調玉燭，皇上情深遺烈，用佇想於夷門；眷言才子，便有懷於聿煥。貞觀三年十有二月。乃下詔曰：「紀功褒德，列代通典，崇禮飾終，著在方策。隋故司隸刺史房彥謙，世襲簪纓，珪璋特秀，溫恭好古，明閒治術，爰在隋季，時屬卷懷，未遂通塗，奄從運往，以忠訓子，義〇過庭，佐命朝端，業隆功茂，宜錫以連率，光被九原，可贈使持節都督徐泗仁譙沂五州諸軍事徐州刺史。」四年十一月，又發詔追封臨淄公，食邑一千戶，諡曰定公，禮也。粵以五年歲次辛卯三月庚申朔越二日辛酉，安措於本鄉齊州亭山縣趙山之陽。惟公風格凝整，神理沈邃，內懷溫潤，外照光景，追思儀範，曖似文成之圖；邈想風猷，懍若相如之氣。時逢戰爭，術益從橫，或恥問仁，用安嘉遯，收文武之將墜，殊山林而忘反。是故銷聲貴里，隱異迷邦，戢曜高門，處非絕俗，優柔六藝，紛綸百氏，采絕代之闕文，總前修之博物。雖昔之明，實沈之崇，識疏屬之神，辯〇鼠於漢朝，彰委迤於於霸業，無以尚也。彫蟲小技，曾未〇懷，時有制述，將符作者，致極宏遠，詞窮典麗，足以克諧聲律，感召風雲，豈唯白雪陽春，郢中寡和而已？永唯書契之始，乃眷蹏跂之跡，草隸之妙，冠絕當時。〇〇幼年，孝友惇至，未離襁褓，便遭極罰，裁有所識，〇訪家人，發言號絕，不自勝處。年十有五，出後傍宗，深惟鞠養之慈，將闕晨昏之禮。辭違之辰，感切行路。及就養左右，不異所生。兩門喪紀，並逾制度。哀毀之至，聲被朝野。〇以期功之感，甘旨未嘗，朋友之喪，遠近畢赴，人倫之紀，禮法之隆，近古以來，未之有也。且復留連宴賞，提攜臭味，登山臨水，必動詠言，清風朗月，未空樽酒，賓游滿席，且得王〇之孫，門閥〇通，時許慈明之御，指國無倦，解表未已，仁義〇厚，資產屢空。以斯器望，窮茲至道，謂宜俯拾青紫，增曜台階。而止類太丘，弘道下邑，遽同子產，空聞遺愛，報施之理，何其爽歟？若夫死生者形骸之勞息，殀壽者大化之自然。固知命之不憂，豈居常而為累也？然行周於物，寒暑不能易其心；智周於身，變通不能窮其數。而靈祇多忍，幽明永隔，散精氣於風煙，委容質於泉壤，可不哀哉？於是四方同志之士，百里懷音之客，式遵盛烈，共勒豐碑。百藥爰以疇昔，妄游蘭芷，寧謂正始之音，一朝長謝，師資之德，百舍無從，義絕賓階，哀纏宿草，思效薄技，覬申萬一，仰惟治身之術，立德之基，固繫辭可以盡言，豈言之而無愧也。乃為銘曰：
遐觀方冊，歷選人倫。名固難假，德必有鄰。顏閔遺蹟，曾史芳塵。同聲比義，允屬通人。於鑠通人，纂堯膺慶，司空規矩，民胥攸訓。地靈貽福，天齊分命。世祚有徵，重光無競。顯允君子，丕承寵光。靈河擢秀，日觀含章。元門味道，幽谷迷方。陸沈通德，朝隱康莊。儀鳳潛靈，彫龍振藻。弘之在人，一變至道。昭章〇訓，寂寥玄草。文質彬彬，波瀾浩浩。齊物無待，隨時吐曜。導俗澂原，訓民居要。州將貽喜，邦君長嘯。乃眷韜鈐，還歸漁釣。三徑雖阻，八紘方密。僶俛末班，逶迤下秩。司憲邑宰，循名責實。御眾以寬，在刑惟恤。履斯異行，乘世丕基。才高位下，有志無時。和光偶俗，誕命膺期。〇揚投賈，唯茲在茲。樹德不已，頌仁無斁。遺構有憑，高門以辟。眷言上壽，方期永錫。載佇太階，翻歸厚夕。義高表墓，道貴揚名。式昭文物，用紀哀榮。抽簪故吏，制服諸生。一刊圜石，萬〇飛聲。
碑陰
公之將葬，恩旨重疊，賵贈優渥，〇〇〇〇公及夫人，並令所司營造馬輦，各給四馬，從京師洛陽殯所送至本鄉。其車輅儀仗出懷洛二州，給船載運，絕道人力至於墓所。儀從錢〇有闕〇者，又發敕令，以官物修補。又文官式令例無鼓角，亦特給送至於葬所。又於常令給墓夫之外，別加兵千功役，臨葬〇復降敕使馳驛祭以少牢。前後為供葬事，發敕旨行筆十有二條。近代以來，恩榮褒贈，未有若此者也。中外姻戚，海內名士，並故吏門生，千里赴會，〇及州里道俗二千餘人。
太子左庶子安平男李百藥撰
太子中允〇〇〇〇歐陽詢書